ABC (portāls)

Būvniecības portāls abc.lv ir interneta medijs, kas atspoguļo nozares aktualitātes un veido profesionālus padomu rakstus. Portāls paredzēts gan būvniecības profesionāļiem, gan tiem, kuri plāno veikt celtniecības un remonta darbus pašu spēkiem, vēlas labiekārtot māju un dārzu, kā arī iepazīties ar jaunākajiem risinājumiem būvniecībā. Portālu ik mēnesi apmeklē vidēji 66 tūkstoši lietotāju.

Portāls abc.lv atklāts 2005. gadā un sākotnēji veidots kā "Latvijas Tālrunis", SIA izdotā "Profesionālā būvniecības kataloga" interneta versija. Portāla attīstības sākuma posmā abc.lv atrodamo katalogu papildināja ziņu aģentūras LETA jaunumu sadaļa, bet laika gaitā portāls piedzīvojis būtisku izaugsmi, un nu tajā pieejama kā plaša būvniecības uzņēmumu datubāze, tā jaunākās ziņas, vairāk nekā 2000 nozares rakstu, profesionāļu atbildes uz lasītāju jautājumiem, aktuālās būvizmaksas, sertificēto speciālistu saraksti un cita informācija.

No 1995. gada līdz 2021. gadam zīmolam abc.lv bija piesaistīti arī vairāki drukātie izdevumi, tostarp "Profesionālais būvniecības katalogs", "Profesionālā būvniecības gadagrāmata" un "Praktiskie padomi".

No 2022. gada abc.lv ir daļa no "heise marketing", SIA (agrāk - "Latvijas Tālrunis", SIA) mārketinga risinājuma "Lokālais biznesa profilu tīkls (LOC)". Līdz ar tādiem medijiem kā medicine.lv, zl.lv un pilseta24.lv abc.lv veido daļu no Latvijā lielākā biznesa uzziņu tīkla.

 abc.lv galvenās sadaļas 

 Nozaru katalogs 
abc.lv uzņēmumu datubāzē atrodami vairāk nekā 27 tūkstoši Latvijas uzņēmumu, kas darbojas būvniecības, arhitektūras, labiekārtošanas un citās saistītajās nozarēs.

 ABC padomi 
Portālā atrodami vairāk nekā 2000 padomrakstu, un sadaļa pastāvīgi tiek papildināta.

 Aktualitātes 
Aktuālās ziņas, jaunumi un svarīgākie notikumi nozarē kā visā Latvijā, tā galvaspilsētā un reģionos. Sadaļā tiek atspoguļotas saistošās izmaiņas likumdošanā, informācija par svarīgākajiem būvobjektiem, ekspertu viedokļi un prognozes, kā arī citas aktualitātes.

 Atbild eksperti 
Sadaļā "Atbild eksperti" var iesūtīt savu jautājumu speciālistam, saņemot atbildi no sertificēta jomas eksperta. Uzdotie jautājumi un sniegtās atbildes tiek publicētas portālā, un šobrīd šai sadaļā lasāmas vairāk nekā 3000 ekspertu atbildes.

 Speciālisti 
Sadaļā atrodami Latvijā sertificētie nozares speciālisti un licencētie uzņēmumi dažādu būvniecības un remonta pakalpojumu darbu veikšanai – sertificētie arhitekti, būvinspektori, dizaineri, īpašumu vērtētāji un citi speciālisti.

 Būvizmaksas 
Dažādu būvniecības un remonta darbu vidējās izmaksas Latvijas teritorijā, būvizstrādājumu un pakalpojumu cenas. Sadaļa tiek atjaunota katra kalendārā gada sākumā.

 Ārējās saites 
 Būvniecības portāls "abc.lv"

Kategorija:Tīmekļa vietnes